12.12.2021

**מאת: עירית עילם** [דוקטורנטית בביה"ס למדעי היהדות, אוניברסיטת תל-אביב]

**כותרת: ספרות אורבנית ביידיש בפולין בשנות ה-30: בין נטורליסטים למודרניסטים**

**Title: Yiddish Urban Literature in 1930s' Poland: between Naturalists and Modernists**

ראשיתה של תקופת בין מלחמות-העולם במרכז הספרותי היידי בפולין עמדה בסימן המודרניזם האקספרסיוניסטי. אך לקראת סוף שנות ה-20, בעקבות המשבר הכלכלי ותחילתה של הידרדרות במצבם הפוליטי של יהודי פולין, התפתח בספרות זו זרם "פרולטרי" – ספרות נטורליסטית שעסקה בחיי הפרולטריון ובמאבק המעמדות, והיתה בדרך כלל בעלת אוריינטציה אידיאולוגית סוציאליסטית. לאורך שנות ה-30 היה המהלך הנטורליסטי-הפרולטרי דומיננטי ביותר בפרוזה היידית ותפס מקום בולט גם בשירה. יחד מהווים שני הזרמים – הנטורליסטי והמודרניסטי – את הזרמים המרכזיים בספרות יידיש בפולין בשנות ה-30. בהרצאה זו אבקש לעמוד על האופן בו עסקו סופרים משני הזרמים בנושא אחד: חוויית הקיום בעיר הגדולה. התמטיקה האורבנית היתה אופיינית מאוד למודרניזם מפני שהדגישה סוגיות כמו ניכור, חיפושי זהות, חילוּן ויתרונות וחסרונות הקידמה והתיעוש. אך תמטיקה זו התאימה במיוחד גם לסופרים מן המגמה הנטורליסטית-פרולטרית: עבור סופרים אלה היתה העיר הזירה בה קיבל המאבק המעמדי את צורתו הקוטבית והאכזרית ביותר, ובה ישב הפרולטריון היהודי בהמוניו. העיירה היהודית – המרחב הנפוץ בספרות היהודית במזרח-אירופה - לא יכלה להתחרות בעיר הגדולה, לא מן הפרספקטיבה המודרניסטית ולא מן הפרספקטיבה ה"פרולטרית". בהרצאתי אבחן בעזרת יצירות של משה לוין, ישראל אשנדורף, קדיה מולודובסקי וישראל ראבון, את הכתיבה האידיאולוגית הפרולטרית שיצרה 'דימוי כפול' לעיר הגדולה, כמרחב של עוול כלכלי וכמרחב ממנו תצמח הישועה לפועלים; וכן את הכתיבה הפרולטרית הספקנית יותר, שהתקשתה למצוא נחמה בהבטחות אידיאולוגיות לגאולה. בכתיבה המודרניסטית, אבקש להראות, הנושא המעמדי אינו תופס מקום מרכזי. באמצעות הדוגמאות של דבורה פוגל ויוסף רובינשטיין אציג שתי מגמות במודרניזם האורבני: מגמה אוניברסלית, שמהרהרת במצבו של האדם (לאו דווקא היהודי) בכרך המודרני, ומגמה לוקאלית-תיעודית, שעוסקת בחוויה היהודית בכרך הפולני ובאופן ספציפי בוורשה.